কোটি টাকার ‘হ্যান্ডশেক’ ছাড়াও দিল্লিতে দিনভর কী কী করবেন মেসি?

নয়াদিল্লি: কলকাতা, হায়দরাবাদ, মুম্বইয়ের পর এবার ‘গোট ইন্ডিয়া ট্যুর ২০২৫’-এর (GOAT India Tour 2025) শেষ পর্যায়ে দিল্লিতে (Delhi) পা রাখছেন বিশ্বজয়ী ফুটবল কিংবদন্তি লিওনেল মেসি (Lionel Messi)। সোমবার সকালেই তাঁর দিলি পৌঁছনোর কথা। আজ রাজধানীতে একাধিক কর্মসূচি রয়েছে আর্জেন্টাইন তারকার।

ইতিমধ্যে মেসির সফরকে ঘিরে নিরাপত্তা ব্যবস্থা জোরদার করা হয়েছে দিল্লিতে। আজ সারাদিন রাজধানীতে কী কী করবেন লিও? দেখে নিন একনজরে।

আরও পড়ুন: বোলিংয়ে নিয়ন্ত্রণ, ব্যাটিংয়ে ঝড়! দক্ষিণ আফ্রিকাকে হেলায় হারাল ভারত

দিল্লিতে মেসির ঠিকানা: দিল্লিতে পৌঁছে মেসি এবং তাঁর সফরসঙ্গীরা চাণক্যপুরীর বিলাসবহুল হোটেল দ্য লীলা প্যালেসে উঠবেন। জানা গিয়েছে, মেসিদের জন্য হোটেলের গোটা একটি ফ্লোর সংরক্ষিত রাখা হয়েছে। তবে তাঁরা থাকবেন প্রেসিডেনশিয়াল স্যুইটে, যার জন্য প্রতি দিন ৩.৫ লক্ষ থেকে ৭ লক্ষ টাকা ভাড়া গুনতে হয়। এদিকে নিরাপত্তার জন্য এদিন লীলা প্যালেসকে কার্যত হাই-সিকিউরিটি জোনে পরিণত করা হয়েছে।

কোটি টাকার ‘হ্যান্ডশেক’: দ্য লীলা প্যালেসের মধ্যে এদিন মেসির ‘মিট অ্যান্ড গ্রিট’ অনুষ্ঠানের আয়োজন করা হয়েছে। সূত্রের খবর, এই বিশেষ সাক্ষাতের সুযোগ পেতে কিছু কর্পোরেট সংস্থা নাকি প্রায় ১ কোটি টাকা পর্যন্ত খরচ করেছে। এই পরিমাণ টাকা দিয়ে বিশ্বজয়ী তারকার সঙ্গে হাত মেলানো এবং ছবি তোলা যাবে।

হাইপ্রোফাইল বৈঠক: সোমবার রাজধানীতে মেসির সঙ্গে সাক্ষাৎ করার কথা রয়েছে ভারতের প্রধান বিচারপতি, একাধিক সাংসদ এবং দেশের বিশিষ্ট ক্রীড়াবিদদের। এই তালিকায় রয়েছেন ক্রিকেটার থেকে শুরু করে অলিম্পিক ও প্যারালিম্পিক পদকজয়ীরাও।

একাধিক অনুষ্ঠানে মেসি: বৈঠক সেরে এদিন মেসি অরুণ জেটলি স্টেডিয়ামে একটি ফুটবল ক্লিনিকের উদ্বোধন করবেন এবং নির্বাচিত কয়েকজন ভারতীয় ক্রিকেটারের সঙ্গে তাঁর সাক্ষাৎ করার কথা রয়েছে। এরপর তিনি পৌঁছবেন পুরানো কেল্লায়, যেখানে অ্যাডিডাস আয়োজিত একটি বিশেষ অনুষ্ঠানে যোগ দেবেন। সেখানে রোহিত শর্মার সঙ্গে তাঁর সাক্ষাৎ হতে পারে।

সন্ধ্যায় মেসি-বিদায়: এদিন সন্ধ্যা ৬টা ১৫ মিনিট নাগাদ মেসি বিমানবন্দরের উদ্দেশে রওনা দেবেন মেসি। রাত ৮টায় তাঁর ভারত ছাড়ার কথা।