মেসির আগেও এনেছেন পেলে, মারাদোনাকে! কে এই শতদ্রু দত্ত? জেনে নিন

কলকাতা: শহর কলকাতায় ফুটবলের প্রতি কতটা আবেগ কাজ করে, তা ডার্বি ম্যাচ দেখলেই টের পাওয়া যায়। লিওনেল মেসির (Lionel Messi) আগমনে সেই আবেগ বেড়ে যায় কয়েকগুণ। মেসিকে কলকাতায় আনার নেপথ্যে ছিলেন শতদ্রু দত্ত (Satadru Dutta), যিনি এখন পুলিশের জালে। যুবভারতীতে (Yuba Bharati Krirangan) বেনজির বিশৃঙ্খলার পরেই তাঁকে গ্রেফতার করে পুলিশ। কিন্তু কে এই শতদ্রু দত্ত? চলুন সেটা জেনে নেওয়া যাক।

মারাদোনা থেকে রোনাল্ডিনহো কিংবদন্তি ফুটবলারদের ভারতে আনার সঙ্গে প্রত্যক্ষ বা পরোক্ষভাবে জড়িয়ে রয়েছে শতদ্রু দত্তর নাম। কিন্তু এতদিন তিনি ছিলেন পর্দার আড়ালে। লিয়োনেল মেসির ‘গোট ইন্ডিয়া ট্যুর ২০২৫’ (GOAT India Tour 2025) সেই ছবিটাই একধাক্কায় বদলে দেয়। আয়োজকের আসন ছেড়ে যেন হঠাৎ করেই নায়কের ভূমিকায় উঠে আসেন এই বাঙালি স্পোর্টস প্রোমোটার। যদিও শতদ্রু দত্ত হঠাৎ করে উঠে আসা কোনও নাম নইয়।

আরও পড়ুন: হানিমুন বাতিল করেও হল না মেসি দর্শন! মন ভাঙল মহিলা ভক্তের

ব্যাঙ্কিং ও ফিনান্স ব্যাকগ্রাউন্ড থেকে উঠে এসে ২০১১ সালের আশপাশে পুরোপুরি স্পোর্টস ইভেন্টের দিকে মনযোগ দেন শতদ্রু দত্ত। বিশ্বকাপজয়ী ব্রাজিল দল, পেলে, দিয়েগো মারাদোনা, রোনাল্ডিনহো—এমন বহু তারকার ভারত সফরে তাঁর ভূমিকা ছিল গুরুত্বপূর্ণ। সম্প্রতি মেসির ‘গোট ট্যুর’ তাঁকে নিয়ে আসে লাইমলাইটে। রাতারাতি ভারতীয় ফুটবলের দুনিয়ায় ‘নায়ক’ হয়ে ওঠেন শতদ্রু। কিন্তু এক ঘন্টার কম সময়ে তাঁর সেই ছবি বদলে যায়। যুবভারতীর বিশৃঙ্খলার পর থেকেই তিনি হয়ে ওঠেন ‘খলনায়ক’। প্রশ্ন উঠতে শুরু করে, এত বড় ইভেন্টের জন্য কি যথেষ্ট প্রস্তুতি ছিল? ভিড়ের বাস্তব হিসেব, স্টেডিয়ামের সীমাবদ্ধতা, নিরাপত্তা ব্যবস্থা – সব হিসেব কি খতিয়ে দেখেছিলেন আয়োজকরা? এইসব প্রশ্নের বেড়জালে এখন কার্যত আবদ্ধ শতদ্রু দত্ত।

View this post on Instagram

A post shared by Satadru Dutta (@satadrutravel)

তবে এই ছবির অন্য আরেকটা দিকও রয়েছে। ভারতের বুকে ফুটবলকে ঘিরে এমন উন্মাদনা, এমন ভিড় বিরল। সেটাও এক অর্থে শতদ্রুর কাজেরই ফল। মেসির নামেই যে রাতভর মানুষ লাইনে দাঁড়াবে, তা প্রমাণ করে ভারতীয় ফুটবল দর্শকের আবেগ তিনি বুঝতে পেরেছিলেন। কিন্তু আবেগ বোঝার পাশাপাশি তা সামলানোর শক্ত কাঠামো গড়ে তোলাই যে সবচেয়ে বড় চ্যালেঞ্জ, তা যুবভারতীর ঘটনা আবার মনে করিয়ে দিল।