মেসির সঙ্গে সাক্ষাৎ করতে কলকাতায় আসছেন শাহরুখ!

ওয়েব ডেস্ক : কলকাতায় আসছেন কিংবদন্তী তারকা আর্জেন্টাইন ফুটবলার লিওনেল মেসি (Lionel Messi)। ১৩ ডিসেম্বর, শনিবার ‘সিটি অব জয়’ কলকাতায় (Kolkata) পা রাখবেন তিনি। তা নিয়ে ভক্তদের মধ্যে রয়েছে চরম উন্মাদনা। যুবভারতী ক্রীড়াঙ্গনে মেসির এই স্মরণীয় দিনে ফুটবলের ‘ঈশ্বর’-এর সঙ্গে একই মঞ্চে থাকবেন বলিউডের ‘বাদসা’ শাহরুখ খান (Shah Rukh Khan)।

এই কথাটি স্বয়ং নিজেই জানিয়েছেন শাহরুখ। তিনি সমাজমাধ্যমে লিখেছেন, ‘এইবার আমার কলকাতায় কোনও ‘নাইট’ কাটানোর পরিকল্পনা নেই… বরং আশা রাখছি দিনটা পুরোপুরি ‘মেসি’ হবে। ১৩ তারিখ যুবভারতী স্টেডিয়ামে দেখা হচ্ছে।” শাহরুখের এমন পোস্টের পর ভক্তদের মধ্যে উন্মাদনার সৃষ্টি হয়েছে। কারণ আগামী শনিবার একদিকে ফুটবলের ‘ভগবান’, অন্যদিকে বিনোদন জগতের ‘সম্রাট’কে এক মঞ্চে দেখার এক বিরল দৃশ্য হতে চলেছে।

অন্যদিকে, আগামী ১৩ ডিসেম্বর থেকে ১৫ ডিসেম্বর পর্যন্ত ভারত সফর করবেন মেসি (Messi)। তবে শুরুতেই তিনি আসবেন কলকাতায় (Kolkata)। শহরে এসে তিনি যুবভারতী ক্রীড়াঙ্গনে (Vivekananda Yuva Bharati Krirangan ) যাবেন। তাঁর সঙ্গে থাকবেন, লুইস সুয়ারেজ (Luis Suárez) ও রডরিগো ডে পল (Rodrigo De Paul)। এই ট্যুরের উদ্যোক্তা শতদ্রু দত্ত জানিয়েছেন, মেসিকে ধুতি-পাঞ্জাবি পরিয়ে বাঙালি সাজে সাজানো হতে পারে। এছাড়া তাঁর জন্য একাধিক উপহারও থাকবে।

আরও খবর : ভারত-দক্ষিণ আফ্রিকার মধ্যে দ্বিতীয় টি২০ কোথায়, কখন দেখবেন?

সূচি অনুযায়ী, আগামী ১২ ডিসেম্বর কলকাতায় (Kolkata) রাত একটায় মেসির বিমান অবতরণ করবে। এর পর ১৩ ডিসেম্বর সকাল ৯টা ৩০ থেকে ১০টা ৩০ পর্যন্ত হায়াত রিজেন্সিতে স্পনসরদের অনুষ্ঠানে যোগ দেওয়ার কথা তাঁর। তার পরেই যুভারতীতে তাঁকে নাচে-গানে শ্রদ্ধা জানানো হবে। সেখানে মোহনবাগান ‘মেসি’ অল স্টার বনাম ডায়মন্ড হারবার ‘মেসি’ অল স্টার ম্যাচও হবে।

জানা যাচ্ছে, এই দুই দলের সঙ্গে সাক্ষাৎ করবেন মেসি (Messi)। তাঁকে রাজকীয় সংবর্ধনা দেওয়া হবে। সেখানে আমন্ত্রণ জানানো হয়েছে, মুখ্যমন্ত্রী মমতা বন্দ্যোপাধ্যায় (Mamata Banerjee), তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় (Abhishek Banerjee), সৌরভ গঙ্গোপাধ্যায় (Sourav Ganguly) ও লিয়েন্ডার পেজকে (Leander Paes)। তার পরেই লেকটাউনে নিজের ৭০ ফুটের মূর্তি উন্মোচন করবেন মেসি। তার পরেই দুপুরে হায়দরাবাদের উদ্দেশে রওনা দেবেন তিনি। এর পরে যাবেন দিল্লিতেও।